Diari Oficial de la Generalitat Valenciana


Sumari del DOGV 9923, del 27-08-2024 (2024/8503)

RESOLUCIÓ de 15 de juliol de 2024, per la qual es convoquen subvencions de suport per a dur a terme esdeveniments de transformació digital per a l’exercici 2024.
-----------------------------------------------------------------------------------------------------------------------------------------------------------------

### Dades del document

Número de DOGV
:   9923

Data del DOGV
:   27-08-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/8503

CVE
:   GLAV-I-4408-8052

Data del document
:   15-07-2024

Organisme emissor
:   Conselleria d'Innovació, Indústria, Comerç i Turisme

Tipus de document
:   Resolució

Anàlisi jurídica

 Descriptors 

:   * ajuda pública
    * digitalització

La Conselleria d’Innovació, Indústria, Comerç i Turisme té com a objectiu, entre altres, l’impuls i el foment de la transformació digital de l’economia i de la societat, per mitjà de la promoció del sector tecnològic valencià. Per este motiu, la Conselleria pretén col·laborar amb organitzacions, associacions i, en general, institucions que, d’una manera o altra, estan treballant per a dur a terme la transformació digital de la societat, mitjançant esdeveniments, jornades i actuacions en este àmbit.

La Llei 38/2003, de 17 de novembre, general de subvencions, establix en l’article 23 que el procediment per a la concessió de subvencions s’iniciarà sempre d’ofici, mitjançant la convocatòria aprovada per l’òrgan competent.

Per mitjà de l’Orde 7/2023, de 29 de novembre, de la Conselleria d’Innovació, Indústria, Comerç i Turisme, es van aprovar les bases reguladores per a la concessió de subvencions de suport per a dur a terme esdeveniments de transformació digital.

Esta ajuda estava inclosa en el Pla estratègic de subvencions 2020-2023 de la Conselleria d’Innovació, Universitats, Ciència i Societat Digital. De la mateixa manera, també es troba inclosa en el Pla estratègic 2024-2026 de la Conselleria d’Innovació, Indústria, Comerç i Turisme.

En virtut del que s’ha exposat i de conformitat amb les competències conferides en el Decret 226/2023, de 19 de desembre, del Consell, d’aprovació del Reglament orgànic i funcional de la Conselleria d’Innovació, Indústria, Comerç i Turisme i els articles 160.4.b de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions,

RESOLC

*Primer. Objecte i aprovació de la convocatòria*

Convocar per a l’exercici 2024 les subvencions establides en l’Orde 7/2023, de 29 de novembre, de la Conselleria d’Innovació, Indústria, Comerç i Turisme per a dur a terme esdeveniments encaminats a la transformació digital de la societat, en particular els que contribuïsquen a la difusió i l’impuls de la societat digital, entre els quals s’exclouen les activitats formatives en matèria d’innovació disruptiva i intel·ligència artificial, duts a terme per entitats, corporacions, associacions empresarials i professionals, així com el sector públic instrumental de la Generalitat, definit en l’article 2.3 de la llei 1/2015, de 6 de febrer, d’hisenda pública, del sector públic instrumental i de subvencions, que promoguen la innovació tecnològica.

En data 13 de desembre de 2023 es van publicar, en el DOGV núm. 9744, les bases reguladores.

*Segon. Finançament i import de la convocatòria*

a) Les subvencions que es convoquen per al període 2024 per mitjà d’esta convocatòria es finançaran amb càrrec a la línia S1135 del subprograma pressupostari 121H00, d’avanç de la societat digital, amb la denominació de «Suport per a dur a terme esdeveniments de transformació digital», amb una dotació de 100.000 € per a l’exercici 2024, establida en la Llei 8/2023, de 29 de desembre, de pressupostos de la Generalitat.

b) La quantia anteriorment establida podrà incrementar-se amb una quantitat addicional del 10 % de l’import total, si concorre algun dels supòsits previstos en l’article 11.2 del Decret 77/2019, de 7 de juny, del Consell, de regulació del procediment de gestió del pressupost de la Generalitat. En qualsevol cas, este increment es condiciona a la declaració de disponibilitat de crèdit, que haurà de publicar-se en el *Diari Oficial de la Generalitat Valenciana*. Esta publicitat no implicarà l’obertura del termini per a presentar noves sol·licituds, ni l’inici del nou còmput del termini per a la resolució.

*Tercer. Entitats beneficiàries*

1. Seran beneficiàries de les subvencions les entitats, corporacions, associacions professionals i empresarials, a més del sector públic instrumental de la Generalitat, que s’han previst en les bases reguladores, sempre que complisquen els requisits que s’hi han fixat.

En el cas que els beneficiaris de la subvenció reunisquen la condició de tindre poder adjudicador, l’actuació i contractació d’estos s’haurà d’ajustar a la Llei 9/2017, de contractes del sector públic.

2. Cada entitat, corporació, associació professional o empresarial, o agrupació d’estes, només podrà presentar un projecte. En cas que una entitat beneficiària o agrupació registre diverses sol·licituds, s’entendrà que l’última és la presentada definitivament.

3. En cas de presentació conjunta per part de diverses entitats, corporacions i associacions empresarials o professionals, el beneficiari serà l’agrupació, sense perjuí que els seus membres també tinguen esta consideració, a l’efecte de l’article 11 de la Llei 38/2003.

Quan el beneficiari siga una persona jurídica, i sempre que així es preveja en les bases reguladores, els membres associats al beneficiari que es comprometen a efectuar la totalitat de les activitats, o d’una part d’estes, que fonamenten la concessió de la subvenció en nom i per compte del primer, tindran també la consideració de beneficiaris.

Quan es tracte d’agrupacions de persones físiques o jurídiques, públiques o privades, sense personalitat, hauran de fer-se constar expressament, tant en la sol·licitud com en la resolució de concessió, els compromisos d’execució assumits per cada membre de l’agrupació, així com l’import de subvenció que ha d’aplicar cada un, que tindran igualment la consideració de beneficiaris. En qualsevol cas, han de nomenar un representant o apoderat únic de l’agrupació amb poders suficients per a complir les obligacions que, com a beneficiari, corresponen a l’agrupació. No podrà dissoldre’s l’agrupació fins que haja transcorregut el termini de prescripció previst en els articles 39 i 65 d’esta llei.

En la sol·licitud hauran de fer-se constar els compromisos d’execució assumits per cada una de les entitats sol·licitants, així com l’import de la subvenció que s’aplicarà per cada una d’estes, que tindran també la consideració de beneficiàries. En qualsevol cas, haurà de nomenar-se una persona representant o apoderada única de l’agrupació temporal. En este cas, les entitats sol·licitants estan obligades, solidàriament, al compliment de les obligacions que deriven de la concessió d’esta subvenció i al compliment del que establix l’article 13 i els següents de la Llei 38/2003, general de subvencions, tant en el moment de la concessió com en el moment del pagament.

4. En cas d’efectuar una presentació conjunta, totes les entitats participants hauran d’adjuntar, a la sol·licitud, el justificant d’haver tramitat, respectivament, l’alta de les dades personals identificatives i bancàries de les persones físiques i jurídiques que puguen relacionar-se econòmicament amb l’Administració de la Generalitat.

5. El procediment per a tramitar les altes, les modificacions i les baixes de les domiciliacions bancàries es troba disponible en l’enllaç següent: <https://www.gva.es/va/inicio/procedimientos?id_proc=22591>

*Quart. Condicions per a la concessió de la subvenció*

Perquè els esdeveniments puguen subvencionar-se han de complir els requisits establits en l’article 8 de l’Orde de bases.

Seran subvencionables les actuacions que complisquen els requisits establits en les bases reguladores i en esta convocatòria, que estiguen executades i pagades en el període comprés entre l’1 de gener de 2024 i la data màxima per a la justificació de l’ajuda, el 14 de novembre de 2024.

*Quint. Quantia de la subvenció*

1. La subvenció finançarà fins al 90 % del cost del projecte.

2. L’import màxim per esdeveniment o projecte serà de 10.000 euros per a les sol·licituds que hagen obtingut una puntuació més alta, en aplicació dels criteris establits en l’article 11 de l’Orde de bases.

*Sext. Forma i termini de presentació de sol·licituds*

a) La presentació de sol·licituds i la documentació annexa per a l’obtenció de les subvencions regulades en esta convocatòria es farà, únicament, de manera telemàtica, en la seu electrònica de la Generalitat Valenciana, per mitjà del buscador de tràmits i servicis, en l’URL:

<https://www.tramita.gva.es/ctt-att-atr/asistente/iniciarTramite.html?tramite=DGM_SUB_SUGUS&version=4&idioma=es&login=c&idProcGuc=23689&idCatGuc=PR&idSubfaseGuc=SOLICITUD&parametros=procEnModificacion-_-S>

i en la pàgina web de la Conselleria d’Innovació, Indústria, Comerç i Turisme:

<https://cindi.gva.es/va/>

Les sol·licituds es faran mitjançant el model normalitzat.

b) La presentació de la sol·licitud d’una manera diferent a la telemàtica, prevista en este apartat, determinarà l’exclusió de la convocatòria.

c) La sol·licitud presentada telemàticament s’haurà de firmar electrònicament per la persona que ostente la representació legal de l’entitat o del conjunt d’entitats sol·licitants.

d) El termini de presentació de sol·licituds serà de 20 dies hàbils, des de l’endemà de la publicació d’esta convocatòria en el DOG.

e) El contingut de les memòries haurà de permetre respondre als criteris de valoració que s’arrepleguen en el barem de l’article 11 de l’Orde de bases.

f) La presentació de la sol·licitud implicarà l’acceptació total per part de les entitats sol·licitants de les bases i d’esta convocatòria i faculta l’Administració per a obtindre les dades i els documents d’altres administracions que tinguen com a objectiu acreditar el compliment dels requisits que s’exigixen, llevat que l’entitat sol·licitant s’hi opose i aporte la documentació acreditativa. En els formularis d’arreplega de dades s’habilitaran mecanismes que permeten l’oposició, l’autorització o el consentiment exprés de l’interessat en els casos exigibles legalment.

Per a la tramitació telemàtica caldrà disposar de firma electrònica avançada, amb el certificat reconegut (de representant de l’entitat) admés per la seu electrònica de la Generalitat (<https://sede.gva.es/va/>). La sol·licitud presentada telemàticament pel representant implica que este hi haurà d’estar autoritzat, prèviament, mitjançant el registre de representants:

<https://www.accv.es/vl/servicios/empresas/registro-de-representantes/>

*Sèptim. Documentació que cal adjuntar a la sol·licitud*

La petició de la subvenció requerirà la presentació de la documentació següent:

1. Sol·licitud electrònica, firmada per la persona representant de l’entitat, associació empresarial o professional o, si és el cas, del representant de l’agrupació.

L’imprés de la sol·licitud contindrà la possibilitat d’autoritzar la Conselleria d’Innovació, Indústria, Comerç i Turisme per a consultar les dades d’identitat del sol·licitant i la situació en relació al compliment de les seues obligacions tributàries i amb la Seguretat Social, sense perjuí que puga sol·licitar-ne l’aclariment o l’esmena en cas que la informació obtinguda presentara alguna incidència.

2. Declaració responsable firmada per la persona que ostente la representació legal de l’entitat que demostre que no està incursa en cap de les prohibicions per a obtindre la condició de beneficiària de subvencions públiques, i que es troba al corrent en el compliment de les obligacions per reintegrament que se li hagueren exigit, de conformitat amb el que disposen els articles 13.2 i 3 de la Llei 38/2003, de 17 de novembre, general de subvencions. En cas d’un projecte presentat per diverses entitats o associacions empresarials o professionals, es requerirà la declaració responsable de cada una de les entitats participants en el projecte.

3. Compromís d’agrupació temporal, ja que quan es presente una proposta per agrupació temporal de diverses entitats o associacions constituïda específicament per a esta convocatòria, s’haurà d’adjuntar a la sol·licitud este document, que arreplegarà les firmes dels representants de cada entitat participant de l’agrupació, així com l’acord de col·laboració en el qual s’especifique l’acceptació del projecte conjunt, la responsabilitat solidària de les parts actuants en l’execució del projecte, la designació d’una d’estes com a interlocutora davant de l’Administració als mers efectes d’esta subvenció i l’aportació individual de cada una de les parts participants.

4. Declaració responsable en la qual es faça constar que es disposa dels recursos administratius, financers i operatius necessaris per a dur a terme l’esdeveniment sol·licitat, firmat pel representant de l’entitat o agrupació que sol·licita la subvenció, en un model normalitzat.

5. Memòria, en el model facilitat per la Conselleria, amb el detall de les accions que componen el projecte global sol·licitat.

6. Declaració responsable sobre les ajudes *de minimis*  concedides al beneficiari durant els tres anys anteriors al moment de la concessió o per no haver-ne obtingut cap, segons el model facilitat en l’enllaç següent:

<https://sedeminhap.gob.es/ca-ES/procedimientos/paginas/default.aspx?idprocedimiento=2083&p=2&tms=29>

7. Declaració responsable sobre altres ajudes rebudes per als mateixos costos subvencionables o el mateix fet subvencionable, o pel fet de no haver-ne obtingut cap, per tal de comprovar que no se superen els límits de l’apartat 2 de l’article 5 del Reglament (UE) núm. 2023/2831, de la Comissió.

8. Les entitats privades, llevat que la documentació ja es trobe en poder de l’Administració actuant, hauran d’aportar una còpia dels estatuts o de la documentació acreditativa de la constitució de l’entitat sol·licitant, i una còpia del document acreditatiu de la representació legal de la persona que dona conformitat a la sol·licitud en nom de l’entitat sol·licitant.

Quan la sol·licitud no reunisca els requisits exigits en la Llei 39/2015, d’1 d’octubre, del procediment administratiu comú de les administracions públiques, o que no tinga adjuntada la documentació que, d’acord amb esta convocatòria, siga exigible, es requerirà a l’entitat sol·licitant perquè en el termini màxim i improrrogable de 10 dies des del següent al de la recepció del requeriment, esmene esta falta o hi adjunte els documents preceptius, amb l’advertiment que, si no ho fa, se’l considerarà desistit de la seua sol·licitud, per mitjà de la resolució prèviament dictada en els termes previstos en la legislació administrativa.

*Octau. Instrucció del procediment*

1. La instrucció correspondrà a la Direcció General d’Innovació.

2. Quan s’examinen les sol·licituds, la Comissió tècnica avaluadora emetrà un informe amb la relació ordenada dels sol·licitants amb la puntuació d’estos.

3. L’òrgan instructor elaborarà una proposta a l’òrgan concedent per a la concessió d’ajudes, amb la relació prioritzada d’entitats beneficiàries i la quantia de la subvenció atorgada, així com una proposta de les sol·licituds que es pretenga desestimar o excloure de manera motivada.

*Nové. Criteris de valoració*

1. Les sol·licituds es tramitaran de conformitat amb el que establixen les bases reguladores, i la resolució i concessió d’estes s’efectuarà en règim de concurrència competitiva.

2. Les sol·licituds presentades es valoraran conforme als criteris i el barem que, per a cada una de les subvencions, es determinen en l’article 11 de les bases reguladores:

a) Es valorarà, respecte a la celebració de l’esdeveniment:

Que n’hagen tingut lloc edicions anteriors dins de la Comunitat Valenciana, i que, per tant, n’hi haja una continuïtat.

i. D’1 a 2 edicions prèvies. 5 punts.

ii. De 3 a 4 edicions prèvies. 10 punts.

iii. De 5 a 6 edicions prèvies. 15 punts.

iv. De 7 en avant. 20 punts.

La valoració d’este apartat s’efectuarà puntuant exclusivament el nivell més alt obtingut: màxim 20 punts.

Que es tracte d’un esdeveniment nou, que no tinga edicions anteriors. Puntuació: 0 punts.

b) Els esdeveniments han de respondre a alguna de les temàtiques següents: intel·ligència artificial, ciberseguretat, ciència de dades i datacenter, blockchain, fintech, negocis digitals i metavers. Puntuació: 20 punts.

i. Si abasta una de les matèries anteriors. 10 punts.

ii. Si n’abasta dos o més de les descrites. 20 punts.

c) Es valorarà que el programa de l’esdeveniment desenrotlle algun dels continguts següents: Puntuació: 20 punts.

i. Talent juvenil: facultats i aptituds per a aprendre i desenvolupar ràpidament una activitat. 5 punts

ii. Emprenedoria de la dona: iniciatives per a fomentar el lideratge de les dones en el món empresarial. 5 punts.

iii. Transició ecològica (Pacte Verd Europeu): iniciatives emmarcades en les polítiques europees cap a la neutralitat climàtica en 2050. 5 punts

iv. Lluita contra la bretxa digital: accions per a reduir la desigualtat en l’accés i l’ús de les tecnologies de la informació i la comunicació (TIC) entre grups socials. 5 punts

La valoració d’este apartat s’efectuarà de manera acumulativa amb un màxim de 20 punts.

d) Repercussió de l’esdeveniment en relació al nombre d’assistents presencials de l’edició triada entre les 3 últimes: fins a 15 punts.

Menys de 50 assistents, 5 punts.

Entre 51 i 100 assistents, 10 punts.

Més de 101 assistents, 15 punts.

e) Repercussió de l’esdeveniment quant a captació de mitjans i a la difusió; màxim 15 punts,

i. Difusió per mitjà, exclusivament, de les xarxes socials. 7 punts.

ii. Difusió per mitjà de pàgines web i mitjans de comunicació. 8 punts.

La valoració d’este apartat s’efectuarà de manera acumulativa amb un màxim de 15 punts.

f) Programa de patrocinadors i col·laboradors. Es valorarà la participació d’altres agents del sector i la involucració d’estos en el desenvolupament de l’esdeveniment. Puntuació: 10 punts.

Si no hi ha cap altre personal col·laborador/patrocinador, 0 punts.

Fins a 10 persones col·laboradores/patrocinadores, 5 punts.

Més de 10 persones col·laboradores/patrocinadores, 10 punts.

3. En el supòsit de produir-se un empat en la puntuació total obtinguda per les sol·licituds durant el procés d’avaluació, prevaldrà l’entitat que obtinga més puntuació en l’apartat c del punt anterior. Si l’empat persistix, prevaldrà la primera proposta presentada en el registre.

*Dècim. Resolució i recursos*

1. La competència per a resoldre les sol·licituds presentades correspon a la persona titular de la Conselleria d’Innovació, Indústria, Comerç i Turisme.

2. La resolució de concessió determinarà la quantia concedida i incorporarà, si és el cas, les condicions generals i particulars, el pressupost finançable, la forma de pagament i el règim de recursos. Així mateix, contindrà una relació expressa de les sol·licituds desestimades.

3. La resolució contindrà informació de l’import previst de l’ajuda en l’equivalent de la subvenció en brut, així com del seu caràcter *de minimis*, amb referència expressa al títol i a la publicació del reglament en el DOUE.

4. La resolució de concessió posarà fi a la via administrativa i podrà ser recorreguda potestativament en reposició en el termini d’un mes a partir de l’endemà de la notificació o publicació d’esta davant de l’òrgan que la va dictar, o directament per mitjà de recurs contenciós administratiu, en el termini de dos mesos des de l’endemà de la notificació o publicació, de conformitat amb l’article 46 de la Llei 29/1998, de 13 de juliol, reguladora de la jurisdicció contenciosa administrativa, i els articles 112, 123 i 124 de la Llei 39/2015, d’1 d’octubre, del procediment administratiu comú de les administracions públiques.

*Onzé. Termini per a la resolució*

El termini per a la resolució i notificar-la serà de sis mesos a partir de la data de publicació de la convocatòria en el *Diari Oficial de la Generalitat Valenciana*.

Una vegada transcorregut el termini màxim per a la resolució i sense que s’haja dictat cap resolució expressa, les sol·licituds es consideraran desestimades per silenci administratiu. Tot això, sense perjuí que subsistisca l’obligació legal de l’Administració de resoldre expressament la petició formulada.

*Dotzé. Mitjans de notificació i publicitat de la concessió*

1. De conformitat amb el que establix l’article 45.1.b de la Llei 39/2015, d’1 d’octubre, del procediment administratiu comú de les administracions públiques, l’òrgan instructor publicarà els requeriments d’esmena, la resolució provisional i altres actes de tràmit en el web de la Direcció General d’Innovació:

<https://cindi.gva.es/va/web/sociedad-digital/subvencions>

2. La resolució definitiva del procediment es publicarà en el web indicat i també en el *Diari Oficial de la Generalitat Valenciana*  i en el Portal de Transparència.

*Tretzé. Justificació de subvencions i pagament*

1. El termini de presentació de la justificació dels gastos finançats s’efectuarà en el termini de dos mesos des de la finalització del projecte, i com a màxim, el 14 de novembre de 2024.

2. La justificació es presentarà telemàticament mitjançant la seu electrònica de la Generalitat, que corresponga a este tràmit, en l’URL següent:

<https://www.gva.es/es/inicio/procedimientos?id_proc=g22424>

Haurà d’anar dirigida a la direcció general amb competències en matèria d’innovació.

3. En la justificació es verificarà que l’ajuda concedida s’ha utilitzat per a les finalitats previstes i s’ha gestionat de conformitat amb totes les normes aplicables. Quan les activitats formatives, a més de finançar-se amb la subvenció, s’hagen finançat amb fons propis o altres subvencions o recursos, s’ha d’acreditar, en la justificació, l’import, la procedència i l’aplicació d’estos fons a les activitats subvencionades.

Els membres de les entitats previstes en l’apartat 2 i el segon paràgraf de l’apartat 3 de l’article 11 d’esta llei, estaran obligats a complir els requisits de justificació de les activitats fetes en nom i per compte del beneficiari, de la manera en què es determina en els apartats anteriors. Esta documentació formarà part de la justificació a què està obligat a rendir el beneficiari que va sol·licitar la subvenció.

I, caldrà aportar la documentació justificativa quan s’excedisca l’import del contracte menor, de conformitat amb l’art. 31.

4. Les factures presentades, amb l’estructura normalitzada a efectes fiscals, han de desglossar els conceptes inclosos i identificar l’activitat que les origina. En cas d’incompliment d’esta identificació o de la legalitat del format, les factures es consideraran gasto no subvencionable.

5. La justificació es farà d’acord a l’article 20 de l’Orde de bases, mitjançant la modalitat de compte justificatiu.

6. Una vegada comprovada l’execució de l’actuació, així com l’entrega de tota la documentació exigida dins del termini establit, l’òrgan competent ordenarà el pagament de la subvenció. A este efecte, l’òrgan gestor expedirà la certificació de la comprovació i aprovació dels justificants, i l’acreditativa del compliment de les finalitats que justifiquen la concessió de la subvenció.

*Catorzé. Protecció de dades de caràcter personal*

Les subvencions objecte de la convocatòria requerixen el tractament de dades personals de les persones sol·licitants de la subvenció, els representants i els tercers, en els termes següents:

a) Responsable del tractament: Conselleria d’Innovació, Indústria, Comerç i Turisme, plaça de Gabriel Miró, s/n, 03035 Alacant; contacte: delegat de Protecció de Dades [dvj@bpg.hb](mailto:hru@lkh.sm).

b) Categoria i origen de les dades que s’han de tractar: dades personals identificatives, de contacte i de qualsevol altra naturalesa que s’arrepleguen per mitjà de formularis, consulta a plataformes autonòmiques d’interoperabilitat (d’ara en avant, PAI) o a altres administracions públiques, en cas que no hi haja oposició a esta consulta, i la documentació que lliuren els sol·licitants i els representants legals.

c) Si la documentació presentada conté dades de terceres persones, abans de comunicar estes dades a la Conselleria, les entitats sol·licitants i qui les represente legalment han d’informar estes persones que les seues dades es comunicaran a la Conselleria i que esta les tractarà segons els termes previstos en este article.

d) Finalitats del tractament i base jurídica: amb base jurídica en el compliment d’una missió feta en interés públic, en l’exercici de poders públics i en el compliment de les obligacions legals segons les bases reguladores d’esta convocatòria i altres normes aplicables, entre les quals, les que regulen el tràmit electrònic, les dades personals es tractaran per a tramitar i gestionar la subvenció. En compliment dels principis de publicitat i transparència, les subvencions concedides han de ser publicades, segons corresponga, en el diari oficial corresponent a l’efecte de notificació, en el portal de transparència de la Generalitat Valenciana i en el Sistema Nacional de Publicitat de Subvencions, amb indicació, segons cada cas, de la convocatòria, el programa i el crèdit pressupostari al qual s’imputen, l’entitat beneficiària, la quantitat concedida i l’objectiu o la finalitat de la subvenció.

e) Destinataris de les dades: les dades personals poden comunicar-se tant a la PAI, per a comprovar les dades dels sol·licitants o les situacions socioeconòmiques previstes per a la baremació, com a altres administracions i institucions públiques, entre les quals hi ha, sense caràcter limitador, els òrgans de caràcter autonòmic, municipal, estatal i de la UE, els òrgans judicials i el Ministeri Fiscal, el Tribunal de Comptes, les Corts, la Sindicatura de Comptes, l’IGAE, el Defensor del Poble, el Síndic de Greuges, l’Agència Valenciana Antifrau, el delegat o la delegada de Protecció de Dades i altres subjectes tercers de dret privat amb interés legítim o dret d’accés en el procediment.

f) Les dades no seran objecte de transferències internacionals.

g) Totes les dades sol·licitades a través del formulari de sol·licitud, així com la documentació vinculada, són necessàries per a poder tramitar la sol·licitud. Si estes dades no es comuniquen a la Conselleria, comporta les conseqüències previstes per l’ordenament jurídic.

h) Termini de conservació de dades: les dades personals es conservaran durant el temps necessari per a complir la finalitat per a la qual s’arrepleguen i pels terminis establits en les normes vigents per a complir les obligacions i les responsabilitats legals, i seran suprimides d’acord amb el que preveu la normativa d’arxius i documentació.

*Quinzé. Transparència, subministrament d’informació i dades obertes*

En compliment de la Llei 19/2013, de 9 de desembre, de transparència, accés a la informació pública i bon govern; la Llei 1/2022, de 13 d’abril, de transparència i bon govern de la Comunitat Valenciana, i l’article 18 de la Llei general de subvencions, els subjectes beneficiaris de la subvenció han de complir les obligacions de transparència següents:

1. Les entitats privades han de complir les obligacions de publicitat activa que arreplega el capítol II del títol I de la Llei 19/2013, de 9 de desembre, quan:

a) Perceben, durant el període d’un any, ajudes o subvencions públiques en una quantia superior a 100.000 euros.

b) Perceben, durant el període d’un any natural, alguna ajuda o subvenció de les entitats públiques de la Comunitat Valenciana que arreplega l’article 3 de la Llei 1/2022, en una quantia superior a 50.000 euros.

c) Les ajudes o subvencions percebudes representen com a mínim el 40 % del total dels seus ingressos anuals, sempre que arriben, almenys, a la quantitat de 5.000 euros.

En particular, s’ha de publicar, en els termes que preveuen els principis generals de l’article 5 de la Llei 19/2013, la informació institucional i organitzativa de l’article 6 i l’econòmica i pressupostària de l’article 8 d’esta. La publicació es farà per mitjà de la pàgina web de l’entitat o per la plataforma TEP - Transparència Entitats Privades, de GVA Oberta, a la qual es pot accedir en <https://gvaoberta.gva.es/va/tep.>

Esta informació s’ha de publicar a partir de l’any següent a l’any en què s’hagen superat els llindars establits i s’ha de mantindre publicada, com a mínim, durant quatre anys naturals.

2. Sense perjuí de les obligacions previstes en l’apartat anterior, totes les entitats o persones beneficiàries de subvencions han de fer la publicitat adequada del caràcter públic del finançament de programes, activitats, inversions o actuacions de qualsevol classe que siguen objecte de subvenció, en mitjans de difusió com ara cartells, materials impresos, mitjans electrònics o audiovisuals, i en qualsevol altre mitjà de publicitat que es faça de l’activitat subvencionada, i caldrà incloure-hi el logotip de la Generalitat Valenciana.

3. Les entitats o les persones beneficiàries de les subvencions estan obligades a subministrar a l’entitat que les concedix, per mitjà d’un requeriment previ, tota la informació necessària perquè esta complisca les obligacions previstes en la llei de transparència, en el termini de 15 dies hàbils des del requeriment. Una vegada transcorregut el termini conferit en el requeriment, sense que este s’haja atés, l’òrgan que ha fet el requeriment podrà acordar, per mitjà d’un advertiment i una audiència previs a l’interessat, la imposició de multes coercitives en els termes que preveu l’article 5 de la Llei 1/2022.

4. Els nous conjunts de dades que es generen per la formalització i el desenvolupament de les subvencions atorgades per l’Administració de la Generalitat s’han de disposar, sempre que siga possible, com a conjunt de dades obertes.

*Setzé. Esta resolució entrarà en vigor l’endemà de la publicació en el* Diari Oficial de la Generalitat Valenciana

Esta resolució, que té naturalesa d’acte administratiu, posa fi a la via administrativa. Contra esta podrà interposar-se, potestativament, un recurs de reposició en el termini d’un mes des de l’endemà de la publicació en el *Diari Oficial de la Generalitat Valenciana*  davant del mateix òrgan que ha dictat l’acte contra el qual es recorre, d’acord amb el que disposen els articles 123 i 124 de la Llei 39/2015, d’1 d’octubre, del procediment administratiu comú de les administracions públiques o, directament, per mitjà d’un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptats des de l’endemà de la publicació en el *Diari Oficial de la Generalitat Valenciana*, conforme al que establixen els articles 10, 14.2 i 46 de la Llei 29/1998, de 13 de juliol, reguladora de la jurisdicció contenciosa administrativa.

  

Alacant, 15 de juliol de 2024

Nuria Montes de Diego

Consellera d'Innovació, Indústria, Comerç i Turisme